Gandia presenta el II Pla d'Infància i Adolescència
17 gener 2025

## Gandia presenta el II Pla d'Infància i Adolescència17 gener 2025Última actualització: 17 gener 2025

![](../gestion/img/1d50e18252f5e1a13b9551c319520d50138ca42e8a6428488d514e190e71ff42.jpg)  
  

La regidora d’Infància, **Esther Sapena**, va presentar ahir a la Casa de la Marquesa el II Pla d’Infància i Adolescència de Gandia, que pretén donar seguiment al I Pla d'Infància i Adolescència al llarg dels pròxims quatre anys, 2025-2029, per tal de _«continuar consolidant les polítiques integrals destinades a la infància i l’adolescència a la nostra ciutat, així com promoure la seua participació efectiva, tal com estableix la Convenció dels Drets del Xiquet de Nacions Unides de 1989»_.

Gandia forma part de la Xarxa de Ciutats Amigues de la Infància, gestionada per UNICEF, des de l’any 2020. Al mateix temps, _«volem continuar formant part de la Xarxa de Ciutats Amigues de la Infància, com a garantia que la nostra trajectòria en experiències de participació ciutadana continue ampliant-se i perfeccionant-se i per fer patent el nostre compromís perquè la veu de la infància i l’adolescència siguen motors de tots els canvis i accions que la nostra ciutat està experimentant»_.

El Pla parteix d'un coneixement exhaustiu de la situació de la infància en l’àmbit local, així com de les opinions de tots els estaments que han participat en aquest procés, especialment les entitats ciutadanes, els i les tècniques municipals, els centres educatius, les associacions de pares i mares, així com, lògicament, els destinataris de totes les accions contemplades en aquest document, els xiquets i xiquetes i els i les joves de la nostra ciutat.

Aquest diagnòstic parteix de l’avaluació de l’anterior pla, de la seua implementació i de la informació recollida conjuntament per tots els departaments municipals que han dedicat el seu esforç per recopilar tota la informació necessària.

Però també, de la participació de la ciutadania en conjunt, a través de representants d'altres administracions, com els centres educatius tant públics com privats o concertats, els quals han participat massivament en les 3.000 enquestes realitzades; de les escoles infantils; l'àrea de Salut d'Atenció Primària i un important nombre d'entitats ciutadanes, que voluntàriament s'han implicat en la recollida de dades dels seus diferents programes perquè el diagnòstic arreplegue tot allò que es dirigeix a la infància i l'adolescència realitzat des de fora de la iniciativa municipal.

_«Des de l’Ajuntament de Gandia, tenim el ple convenciment a invertir en la infància és invertir en el futur de Gandia. El benestar social i emocional dels xiquets, xiquetes és essencial per al progrés i desenrotllament de les persones de hui i del demà. Fa falta, ara més que mai, unes polítiques públiques eficients i pròximes a la ciutadania per a fer front, previndre i pal·liar els riscos i ombres que planegen encara sobre el benestar infantil»_, ha conclòs la regidora, qui ha agraït el treball col·lectiu i de conjunt realitzat per tots els agents implicats.

[Twittear](https://twitter.com/share)